ผมคิดว่าหลายคนน่าจะพอรู้จักกับร้านราเมงร้านนี้กันมาบ้างแล้ว เพราะร้านนี้ก็ถือว่าเปิดมานานพอสมควรแล้วเหมือนกัน โดยมีเมนูหลักดั้งเดิมเป็นราเมงแบบต่าง ๆ ทั้ง ราเมงซุปมิโสะ ซุปโชยุ ซุปมิโสะกระดูกหมู ซุปโชยุกระดูกหมู ราเมงเย็น รวมไปถึงเมนูที่ผมจะรีวิวให้รู้จักกันในวันนี้อย่าง ราเมงแกงกะหรี่ โดยราเมงแกงกะหรี่นี้จะเริ่มต้นที่ไซส์ M ครับ ( ร้านนี้มีไซส์ S M L ให้เลือก) 

ส่วนตัวแล้วผมเองก็เป็นคนหนึ่งที่ชื่นชอบในแกงกะหรี่ญี่ปุ่นอยู่พอสมควร ซึ่งของที่ร้านนี้ก็ถือว่าทำออกมาได้ไม่เลวครับ ความหนืดของแกงกะหรี่ถือว่าพอดิบพอดีเลย ไม่หนืดไป ไม่เหลวไป เกาะติดเส้นได้อย่างดีเยี่ยม น้ำแกงมีกลิ่นหอมของเนื้อที่เคี่ยวด้วยกัน ตัก ๆ ไปก็จะเจอชิ้นแครอทและเนื้อวัวที่อยู่ด้านใน เอาเป็นว่าคอแกงกะหรี่น่าจะถูกใจครับ เมื่อทานเสร็จแล้วถ้าน้ำเหลือ และยังไม่อิ่มผมแนะนำให้สั่งข้าวเปล่า หมูชาชู และไข่ต้ม มาคลุกกับน้ำที่เหลือ รับรองว่าฟินไม่แพ้กันเลยครับ

ส่วนรสชาติส่วนตัวแล้วผมเป็นคนทานอาหารรสจัด เลยคิดว่าอ่อนไปหน่อย ไม่ค่อยเผ็ดร้อน แต่ตรงนี้สามารถเติมพริกป่นเข้าไปได้ครับ อยากได้เผ็ดร้อนขนาดไหน จัดไปอย่าให้เสีย!